Marlene Harpsøe (DD), 2023-05-10:
Det kan være bl.a. restaurations- og hotelbranchen, men det kan også være i sundhedsvæsenet, og der kan jeg i hvert fald se, at i sundhedsvæsenet kan sådan en social- og sundhedsassistent, som så læser til sygeplejerske, stå til at tjene omkring 30.000 kr. om måneden, og der kan man rent faktisk blive forhindret i at tage de ekstra vagter, der lige præcis gør, at man kan få økonomien til at hænge sammen.
Det er også, fordi de folk, der først er social- og sundhedsassistenter, ofte er noget ældre, når de vælger at læse videre til f.eks. sygeplejerske.
Så man har en anden økonomi.
I Danmarksdemokraterne har vi fuld tillid også til de studerende, og hvis det er, man vurderer, at man ikke har behov for su, så har vi tillid til, at man ikke søger det; helt, helt grundlæggende har vi tillid til, at man ikke søger det.
Og ellers er jeg helt sikker på, at vi selvfølgelig i Folketinget vil kigge på det, hvis der lige pludselig render et væld af studerende rundt på studierne, som tjener rigtig mange flere penge end det, vi egentlig nok havde regnet med, samtidig med at de får su; så vil vi selvfølgelig tage det op.
Det er da klart.
Først vil jeg gerne sige tak hele vejen rundt i salen, både til ministeren og partiernes ordførere på området, i forhold til at tage denne debat omkring su og om, hvorvidt man skal fjerne den indkomstgrænse, der er for, hvor meget man må tjene ved siden af su'en.
Jeg er rigtig glad for, at vi kan samles her i salen i dag og tale om et så vigtigt emne, og at det ikke kun holdes for lukkede døre i en su-forligskreds.
Tak til de mange ordførere, som faktisk har tilkendegivet, at de mener, at det er sympatisk, at vi fremsætter det her forslag, og at vi også i Danmarksdemokraterne kæmper for de studerende, ligesom en lang række af andre partier herinde i Folketinget.
Så stor tak til jer.
Jeg kommer til lige at gennemgå de forskellige ordførere, sådan meget overordnet, i forhold til de bemærkninger, jeg har til det, der er blevet sagt her fra talerstolen i dag.
Helt overordnet set
kan jeg jo godt høre, at selv om man faktisk synes, at Danmarksdemokraterne har ret i den her sag, og man også gerne vil medvirke til at fjerne grænsen for indkomst ved siden af su'en, så kan man det ikke, fordi man selvfølgelig er bundet – sådan er det, når man indgår forlig og aftaler osv. – af de forlig, man er den del af.
Og der anerkender vi fuldt ud i Danmarksdemokraterne, at sådan må det være i et demokrati som det danske.
Socialdemokratiets ordfører var bl.a. inde på, at det allerede skulle være et højt beløb i dag, og at man er bekymret for, at der er nogle, der rent faktisk indskrives på en uddannelse, som de så ikke følger.
Og det er jo derfor, vi har de her studiestartsprøver, altså for lige at tage dem, som tænker, at de lige skal begynde på et studie og så have en lille, god check ved siden af helt uden at gøre sig umage på studiet.
Så der har vi sådan set allerede indført nogle initiativer i forhold til at sikre, at man ikke bare kan indskrive sig på et studie og så profitere økonomisk på det.
Jeg hører flere sige, at man skal prioritere studiet som studerende.
Det var Moderaternes ordfører bl.a. inde på, og det var SF’s ordfører også bl.a. inde på.
Og det er jeg helt enig i.
Altså, når man tilmelder sig et studie, skal man gøre sig umage med det studie.
Men det betyder jo ikke, at man ikke kan være en god og dygtig studerende, samtidig med at man også har et arbejde ved siden af.
Det kan man sagtens, og det har jeg også i praksis set mange gøre, altså køre både arbejde og studier samtidig, hvor det har været til gavn for den enkelte, bl.a. i forhold til at sikre, at økonomien derhjemme i det lille hjem også kører rundt.
Der er også nogle, der har helt almindelige udgifter til forsørgelse, til husleje, til daginstitutioner og dagtilbud til sfo'er og klubber, til børn, der skal have skiftet tøj i det uendelige, fordi de gror ud af den der størrelse 62 og lige pludselig, før man ved af det, har de skiftet til en større størrelse.
Der er udgifter forbundet med også at have et familieliv, og det er nogle af de personer, som vi også i Danmarksdemokraternes synes er vigtigt at imødekomme i forhold til at få deres økonomi til at hænge sammen.
Radikale Venstre var inde på, at så kunne mf'er jo også være på su, og i realiteten vil jeg sige ja, for i det her forslag er der jo ikke noget til hinder for det.
Men jeg synes da, at hvis det her forslag bliver stemt igennem, skal man på en eller anden måde sikre sig, at folketingsmedlemmer selvfølgelig ikke tilmelder sig su, eller også skal man bare bruge sin sunde fornuft som folketingsmedlem og sige: Jeg har et vederlag, og det er et rigtig højt og flot vederlag, og det får jeg for rent faktisk at bidrage med det, jeg skal herinde i Folketingssalen.